Marion Cotillard

Marion Cotillard (s. 30. syyskuuta 1975 Pariisi, Ranska) on ranskalainen Oscar-palkittu näyttelijä. Hänen kansainvälinen läpimurtonsa oli Édith Piafin rooli elokuvassa Pariisin varpunen – Edith Piaf (La Vie En Rose) vuonna 2007. Cotillard palkittiin roolistaan parhaan naispääosan Oscarilla, Golden Globella ja Baftalla.

 Lapsuus 

Cotillard vietti lapsuutensa Orléansissa taiteellisessa perheessä. Hänen isänsä on näyttelijä-ohjaaja Jean-Claude Cotillard ja hänen äitinsä näyttelijä Niseema Theillaud. Cotillard esiintyi nuorena jo teatterissa. Hänen vanhempansa olivat mukana samassa teatteriseurueessa, ja Cotillard pääsi mukaan isänsä kirjoittamaan näytelmään.

 Ura 
Cotillard muutti jo 16-vuotiaana Pariisiin ammattinäyttelijän uraa varten. Hän asui lähellä Gare du Nordin rautatieasemaa, ja oli jo 18-vuotiaana mukana Highlander-televisiosarjassa.

Cotillardin ensimmäinen merkittävä rooli oli elokuvassa Taxi (1998). Siinä hän näyttelee oman käden oikeuden harjoittajaksi ryhtyneen taksikuljettajan tyttöystävää. Taxi sai myös kaksi jatko-osaa, ja sarjasta on tullut yksi Ranskan suosituimpia. Elokuva teki Cotillardista tähden Ranskassa, ja kansainvälisesti hän sai laajempaa huomiota Tim Burtonin ohjaamasta elokuvasta Big Fish (2003).

Cotillard voitti 2005 César-palkinnon roolistaan elokuvassa Pitkät kihlajaiset, jossa hän näytteli kostonhimoista prostituoitua. Cotillardin toinen yhdysvaltalainen elokuva oli A Good Year – Mainio vuosi (2006), joka ei menestynyt samalla tavalla kuin Big Fish. Cotillard sai sen sijaan valtavasti huomiota elokuvasta Pariisin varpunen – Edith Piaf (2007). Hänen suorituksensa oikukkaana mutta kärsivänä Édith Piafina toi hänelle muun muassa Oscarin, Césarin, Baftan ja Golden Globen.

Cotillard näytteli 2009 elokuvassa Public Enemies rikollisen John Dillingerin tyttöystävää, ja samana vuonna hän oli mukana musikaalissa Nine. Cotillard oli tieteistrillerissä Inception (2010) rooli femme fatalena, ja samana vuonna hän näytteli myös ranskalaisessa elokuvassa Pieniä valkoisia valheita. Woody Allenin romanttisessa fantasiassa Midnight in Paris (2010) Cotillardilla oli rooli Pablo Picasson rakastajana, ja Tartunnassa (2011) hän esitti tappavaa virusta tutkinutta lääkäriä.

Cotillard oli Yön ritarin paluussa (2012) Talia al Ghul, Batman Begins -elokuvan Ra’s al Ghulin ilkeä tytär. Elokuvassa Luihin ja ytimiin (2012) Cotillard oli miekkavalaiden kouluttaja, joka joutuu selviytymään jalkojensa menettämistä työtapaturman seurauksena, ja The Immigrantissa hän näytteli 1920-luvulla Yhdysvaltoihin saapunutta puolalaista naista.

Cotillard näytteli 2014 Dardennen veljesten elokuvassa Kaksi päivää, yksi yö, josta hän sai ehdokkuuden naispääosan Oscariin. Hän oli siinä nuori nainen, joka yrittää saada työkaverinsa luopumaan bonuksista pelastaakseen oman työpaikkansa. Cotillard esitti murhanhimoista Lady Macbethia William Shakespearen näytelmän filmatisoinnissa Macbeth. Hänen seuraavia elokuviaan olivat romanttinen trilleri Liittoutuneet (2016) ja videpelifilmatisointi Assassin’s Creed (2016).

Cotillard vuoden 2017 elokuvia olivat romanttinen trilleri Les Fantômes d’Ismaël ja komedia Rock’n Roll, jonka oli ohjannut hänen kumppaninsa Guillaume Canet. Cotillard esitti elokuvassa itseään. Cotillardin roolihahmo elokuvassa Gueule d’ange (2018) on alkoholisoitunut äiti, ja elokuva käsittelee äidin ja tämän nuoren tyttären suhdetta. Hän ääninäytteli perhekomediassa Eläintohtori Dolittle (2020) ja oli oopperalaulajana hieman tavanomaisesta poikkeavassa musikaalissa Annette (2021).

 Yksityiselämä 

Cotillardilla on nuoremmat kaksoisveljet, Quentin ja Guillaume, joista ensiksi mainittu on kuvanveistäjä ja taidemaalari ja jälkimmäinen kirjailija.

Cotillard on Greenpeacen jäsen.

 Filmografia 

 Elokuvat Vuosi Suomenkielinen nimi Alkuperäinen nimi Rooli 1994  L’Histoire du garçon qui voulait qu’on l’embrasse  L’Histoire du garçon qui voulait q’on l’embrasse  Mathilde 1996  Comment je me suis disputé… (ma vie sexuelle)  Comment je me suis disputé… (ma vie sexuelle)  Une étudiante La Belle Verte  La Belle Verte  Macha 1998  Taxi  Taxi  Lily Bertineau 1999  La Guerre dans le haut pays  La Guerre dans le haut pays  Julie Bonzon Du bleu jusqu’en Amérique  Du bleu jusqu’en Amérique  Solange 2000  Taxi 2  Taxi 2  Lily Bertineau Furia  Furia   Elia 2001  Les Jolies Choses  Les Jolies Choses  Lucie F. et Marie Lisa  Lisa  Lisa, jeune 2002  Une affaire privée  Une affaire privée  Clarisse Entoven 2003  Taxi 3  Taxi 3   Lily Bertineau Rakasta jos uskallat  Jeux d’enfants   Sophie Kowalsky Big Fish  Big Fish  Joséphine 2004  Pitkät kihlajaiset  Un long dimanche de fiançailles  Tina Lombardi 2005  Innocence – viattomuus  Innocence  Mademoiselle Eva Sauf le respect que je vous dois  Sauf le respect que je vous dois   Lisa La Boîte noire  La Boîte noire  Isabelle Kruger et Alice Edy  Edy  La Chanteuse du rêve et Céline Cavalcade  Cavalcade  Alizée Ma vie en l’air  Ma vie en l’air  Alice Mary  Mary  Gretchen Mol 2006  Toi et moi  Toi et moi  Lena Fair play  Fair play  Nicole Dikkenek  Dikkenek  Nadine A Good Year – Mainio vuosi  A Good Year  Fanny Chenal 2007  Pariisin varpunen – Edith Piaf  La Môme  Édith Piaf 2009  Public Enemies  Public Enemies  Billie Frechette  Le Dernier Vol  Le Dernier Vol  Marie Vallières de Beaumont Nine  Nine  Luisa Contini 2010  Inception  Inception  Mallorie Pieniä valkoisia valheita  Les Petits Mouchoirs   Marie2011  Midnight in Paris  Midnight in Paris   Adriana, La Muse Tartunta  Contagion  Dr Leonora Orantes 2012  Luihin ja ytimiin  De rouille et ’os  Stéphanie Yön ritarin paluu  The Dark Knight Rises  Miranda Tate / Talia al Ghul 2013  The Immigrant  The Immigrant  Ewa Cybulska Blood Ties  Blood Ties  Monica 2014  Kaksi päivää, yksi yö  Deux Jours, une nuit  Sandra 2015  Macbeth  Macbeth  Lady Macbeth 2016  Liittoutuneet  Allied  Marianne Beausejour Assassin’s Creed  Assassin’s Creed  Sofia Rikkin 2021  Annette  Annette  Ann Defrasnoux

 Lähteet 

 Aiheesta muualla 

 Viralliset kotisivut – jaettu muun Cotillardin perheen kesken 



Luokka:Ranskalaiset näyttelijät
Luokka:Parhaan naispääosan Oscar-palkinnon saajat
Luokka:BAFTA-palkinnon saajat
Luokka:Golden Globe -palkinnon saajat
Luokka:César-palkinnon saajat
Luokka:Vuonna 1975 syntyneet
Luokka:Elävät henkilöt
Luokka:Seulonnan keskeiset artikkelit